
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr. 190/1999 privind creditul ipotecar pentru investiţii imobiliare, cu care comisia noastră a fost sesizată în fond cu adresa Biroului Permanent nr.  Pl.x 269 din 3 mai 2010.
	PREŞEDINTE,

Viorel ŞTEFAN 


Parlamentul  României

RAPORT

asupra propunerii legislative pentru modificarea şi completarea 
Legii nr. 190/1999 privind creditul ipotecar pentru investiţii imobiliare 
Cu adresa nr. Pl.x 269 din 3 mai 2010, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 190/1999 privind creditul ipotecar pentru investiţii imobiliare.
La întocmirea raportului s-a avut în vedere avizul Consiliului Legislativ, avizul Comisiei juridice, de disciplină şi imunităţi precum şi punctul de vedere negativ al Guvernului.
Prezenta propunere legislativă are ca obiect de reglementare  modificarea articolului 14 alin. (1) lit. c) precum şi completarea art. 19 din Legea nr. 190/1999 privind creditul ipotecar pentru investiţii imobiliare.
Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 31 deputaţi, din totalul de 35 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din data de 26.04.2010.

Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Legii nr. 190/1999 privind creditul ipotecar pentru investiţii imobiliare, în şedinţa din data de 19.10.2010, comisia a propus respingerea acesteia din următoarele considerente:
1. Ordonanţa de urgenţă a Guvernului nr. 174/2008 pentru modificarea şi completarea unor acte normative la Art. IV – pct. 5 abrogă art. 14 lit.c) din Legea nr. 19/1999. 

Dar prevederile acestui act normativ sunt preluate prin Art. II al Ordonanţei Guvernului nr. 174/2008, care modificând Ordonanţa Guvernului nr. 21/1992 privind protecţia consumatorilor, republicată, la pct. 9 introduce art. 93 lit. i) cu următorul text: „orice notificare cu privire la modificarea conţinutului clauzelor contractuale referitoare la costuri va fi transmisă consumatorilor cu cel puţin 30 de zile înainte de intrarea acesteia în vigoare”, iar prin prevederile literei j) ale aceluiaşi articol, „furnizorul de servicii este obligat să notifice consumatorul prin scrisoare recomandată,  e-mail, sms…”
2. Cu referire la completarea articolului 19 din Legea nr. 190/1999 privind creditul ipotecar pentru investiţii imobiliare, în sensul notificării de către împrumutător a împrumutatului cu cel puţin 30 de zile, în cazul întârzierii la plată, precizăm că această prevedere a fost preluată de Autoritatea Naţională de Supraveghere a Prelucrării Datelor cu Caracter Personal, prin Decizia nr. 105/2007 cu privire la prelucrările de date cu caracter personal efectuate în sisteme de evidenţă de tipul biroului de credit.

Deoarece modificările propuse sunt preluate în alte acte normative, propunerea legislativă nu mai are obiect.

